ועדת הכספים, כנסת 17, פרוטוקול מספר 962, 2009-02-04 13:30

אבישי ברוורמן: שלום, אני פותח את הישיבה בנושא תקנות מס הכנסה (הארכת תקופת התשלום לקופת גמל ולביטוח חיים) (הוראת שעה), התשס"ט-2009.

אבישי ברוורמן: בבקשה.

רג'ואן גרייב: עקב המצב הביטחוני שהיה לקראת סוף השנה נבצר מחלק מהעצמאים שחוסכים בקופות גמל ובקרנות השתלמות לבצע את ההפקדה בשנת המס 2008 כדי לקבל את הטבות המס.

רג'ואן גרייב: לפי פקודת מס הכנסה הפקדות צריכות להתבצע באותה שנת מס, אבל עקב המצב הביטחוני של המלחמה בעזה נבצר מחלק מהעצמאים לבצע את ההפקדה.

רג'ואן גרייב: עקב פניות שקיבלנו מאיגוד קופות הגמל לאשר הפקדות במהלך החודשים ינואר ופברואר ולשייך אותן לשנת המס 2008 מוצע להתקין תקנות שיאפשרו זאת.

רג'ואן גרייב: מוצע שכל מי שירצה לבצע הפקדה שנבצר ממנו לבצע אותה במהלך 2008, שיפקיד אותה במהלך חודש ינואר וחודש פברואר, ויוכל לשייך אותה לשנת 2008.

דלית זמיר: מדובר פה בסעיף מאוד חריג בחוק, סעיף 245ב לפקודת מס הכנסה, שמאפשר לשר האוצר לקבוע הקלות מס לתקופה מאוד מוגבלת.

דלית זמיר: לכאורה, בניגוד למה שקבוע בחוק.

דלית זמיר: בחוק נקבעה תקופה מסוימת, עכשיו אנחנו מאריכים אותה.

דלית זמיר: בגלל שהסעיף כל כך חריג אנחנו נוהגים לפרש אותו מאוד בצמצום.

דלית זמיר: אנחנו חושבים שבמקרה הזה ספציפית ניתן לאשר את התקנות האלה בהתבסס על זה שישולבו פה שני דברים מרכזיים: המלחמה והבחירות.

דלית זמיר: מה שקורה פה ייצור תיקון אד הוק, רק לגבי זה.

אבישי ברוורמן: שתי צרות נפלו על ישראל: מלחמה ובחירות.

דלית זמיר: זה חיוני וזה דחוף, אנחנו יודעים שזה יהיה לחודשים ינואר ופברואר בלבד.

דלית זמיר: זה יוצר חוסר ודאות גדול בשוק כרגע, לפי מה שנמסר לנו, ולכן אין ברירה אלא לעשות את זה בדחיפות.

דלית זמיר: לא מדובר פה בהטבת מס חדשה אלא רק בהארכת מועדים ולכן אנחנו מתייחסים לזה בצורה פחות מחמירה.

דלית זמיר: בנוסף, היה פה ניסיון אמיתי להעביר את זה בחקיקה ראשית.

דלית זמיר: זה עבר ועדת שרים, קיבל את האישור של הממשלה אבל בשבוע שעבר הייתה ישיבת מליאה של הכנסת שבוטלה ולכן, בלית ברירה, מעבירים את זה כרגע בתקנות, אחרת ההארכה תפקע.

דלית זמיר: בנסיבות האלה, ורק האלה, אנחנו חושבים שאפשר לעשות את זה.

אבישי ברוורמן: תודה.

אבישי ברוורמן: מי בעד אישור התקנות?

אבישי ברוורמן: הצבעה בעד – פה אחד נגד – אין התקנות אושרו פה אחד.